Genesis, 
Iddos Binotokkan Moka-atag 
To Mgo Id Tigkonayan 


Iddos Ituwan To Kodbovaa 


1Diyon to tigkonayan, mid 

bovaa iddos Monama to 
langit woy ingod. 2Na, iddos 
ingod waa pa loddoy woy waa 
pa ta-aw, su notombunan pa 
idda to dahat woy dollom. 
Iddos Ispiritut Monama mid 
tamong woy mid waong diyot 
ampow't dahat. 

3Na, mid ikahi iddos 
Monama to, “Od kovovallan 
kos ko-owangan.” Na, duwon 
don ko-owangan. 4No nahaa 
iddos Monama to id 
ontongngan din iddos 
ko-owangan su moppiya man 
idda. Na, id pod-ossa rin iddos 
ko-owangan woy iddos dollom. 
51d ngoranan to Monama iddos 
ko-owangan no ‘Allow’ woy 
iddos dollom id ngoranan din 
mandad no ‘Bulli’. No novulli 
ron woy nosollom don, idde-en 
kos unnon allow to kodbovaa. 


6Na, mid ikahi mandon 
iddos Monama, kahi rin to, “Od 
kovovallan kos ko-oowayan 
amoy’d pokod-ossa iddos 
oweg.” 7Na, novovallan don 
iddos no-ikahi rin. Id bovallan 
to Monama iddos ko-oowayan 
woy pinidba-ad din iddos oweg 


no lomig diyon to datas woy 


iddos oweg no lomig dini to 
dosiyung. 8Id ngoranan din to 
‘Langit’ iddos lomig diyon to 
datas to ko-oowayan. Na, mid 
lihad don kos bulli woy 
nosollom don mandon, no 
iko-oruwa ron no allow idda. 
9Na, mid ikahi mandon 
iddos Monama to, “Od kolimud 
kos oweg no lomig diyon to 
dosiyung to ko-oowayan 
amoy’d loppow kos livuta.” Na, 
novovallan don iddos no-ikahi 
rin. 101d ngoranan to Monama 
no ‘Ingod’ iddos livuta, woy 
iddos nolimud no oweg id 
ngoranan din no ‘Dahat’. No 

nahaa iddos Monama to id 
ontongngan din su moppiya 
iddos binovallan din. 11Na, 
nopongnga idda, mid ikahi ron 
mandon iddos Monama to, “Od 
pontuvu ka-ay’t ampow't livuta 
kos nokod-osso-osson mgo 
sabbot woy iddos 
nokod-osso-osson mgo 
pinomuwa no duwon lisoo woy 
iddos nokod-osso-osson mgo 
kayu no od pombovunga!” Na, 
novovallan don iddos no-ikahi 
rin. 12[d pontuvu ron ka-ay’t 
ampow't livutaiddos = 
nokod-osso-osson mgo sabbot 
woy iddos nokod-osso-osson 
mgo pinomuwa woy iddos 
nokod-osso-osson mgo kayu. No 
nahaa iddos Monama to id 
ontongngan din su moppiya 
iddos binovallan din. 13Na, mid 
lihad don kos bulli woy 
nosollom don mandon, no 
iko-otollu ron no allow idda. 

14Na, mid ikahi ron 
mandon iddos Monama, kahi 
rin to, “Od loppow kos mgo 
taddow ruwot langit amoy'd 
pokod-ossa kos taddow to allow 
woy kos taddow to bulli. Na, ini 
en mandad kos mgo patow nod 
boggoy to kosorollan to 
kodtigkanoy to ipat allow, woy 
mgo lahun woy mgo timpu,” 
kahi rin. 15 “Na, od se-aa kow 
ruwot langit amoy'd 


ko-owangan don inis ingod.” 
Na, novovallan don iddos 
no-ikahi rin. 16Id bovallan din 
iddos oruwon dakkoon taddow 
Iddos allow od boggoy to se-aa 
otin allow, woy iddos buwan od 
boggoy to se-aa otin bulli. No id 
bovallan din mandad iddos mgo 
bitu-on. 171d ta-aw to Monama 
iddos mgo taddow riyot langit 
amoy'd pokovoggoy to se-aa 
ka-ay't ampow't ingod. 18Na, 
iddos allow od se-aa laroy't 
allow woy iddos buwan mandad 
od se-aa timpu to bulli amoy'd 
pokod-ossa iddos ko-owangan 
taddot mosukirom. No nahaa 
iddos Monama to id 
ontongngan din su moppiya 
iddos binovallan din. 19Na, mid 
lihad don kos bulli woy 
nosollom don mandon, no 
iko-oppat don to allow idda. 
20Na, mid ikahi ron 
mandon iddos Monama, kahi 
rin to, “Od pongo-ompon iddos 
mgo oweg woy mgo dahat to 
nokod-osso-osson mgo ngaap 
nod pongnganuy. Od 
pongo-ompon mandad iddos 
ko-oowayan to 
nokod-osso-osson mgo manuk 
nod layanglayang.” 21Na 
novovallan don iddos no-ikahi 
rin. Id bovallan to Monama 
iddos doorakkoo no mgo ngaap 
to dahat nod pongnganuy woy 

iddos langun no 
nokod-osso-osson ngaap diyot 
mgo oweg woy mgo dahat. No 
id bovallan din mandad iddos 
langun no nokod-osso-osson 
manuk nod ponlayanglayang 
ka-ay’t ampow’t ingod. No 
nahaa iddos Monama to id 
ontongngan din su moppiya 
iddos binovallan din. 22Id 
boggayan to Monama to 
kopiyannan, no kahi rin 
kandan to, “Od maapung kow 
no mgo ngaap woy omponno 
row kos dahat. No od mo-uraa 
kow mandad no mgo manuk 
ka-ay't ampow’t ingod.” 23Na, 
mid lihad don kos bulli woy 
nosollom don mandon, no 
ikolimma ron to allow idda. 
24Na, mid ikahi mandon 
iddos Monama, kahi rin to, “Od 
ponloppow ka-ay't livuta kos 
langun no nokod-osso-osson 
mgo monnanap, iddos mgo 
monnanap no mellat, woy iddos 
mgo monnanap no mo-itik, 
iddos mgo doorakkoo woy mgo 
moollimot.” Na, novovallan don 
iddos no-ikahi rin. 25Id bovallan 
to Monama iddos langun no 
nokod-osso-osson mgo oyama 
woy iddos langun no 
nokod-osso-osson mgo 
monnanap no mellat, woy iddos 
mgo monnanap no mo-itik, 
iddos mgo doorakkoo woy mgo 


moollimot ka-ay’t ampow’t 
livuta. No nahaa iddos 
Monama to id ontongngan din 
su moppiya iddos langun no 
binovallan din. 

26Na, mid ikahi iddos 
Monama, kahi rin to, “Od 
bovaa ki to minuvu no iling 
keta. Sikandin don kos baahad 
to langun ka-ay’t ampow’t 
ingod, ahad iddos langun no 
mgo ngaap diyot dahat, woy 
iddos langun no mgo manuk, 
woy iddos langun no mgo 
monnanap ka-ay’t ampow’t 
livuta.” 27Na, mid bovallan to 
Monama iddos minuvu no id 
po-iling din kandin, mama woy 
ba-ay kos id bovallan din. 28Na, 
id boggayan dan to kopiyannan 
to Monama, no kahi rin 
kandan to, “Aanak kow to 
mo-uraa amoy’d pon-oubpa 
woy'd ponso-ob ka-ay’t 
ampow't ingod kos mgo lubbad 
dow. Na, sikiyu ron kos baahad 
to langun no mgo ngaap to 
dahat, woy iddos langun no 
mgo manuk, woy iddos langun 
no mgo monnanap ka-ay't 
ampow't ingod. 29Ontongngi 
row man, id boggoy ku koniyu 
kos langun no mgo 
nokod-osso-osson pinomuwa no 
duwon lisoo ka-ay’t ampow't 
ingod woy iddos langun no mgo 
nokod-osso-osson bunga to mgo 

kayu amoy’d kannon dow,” 
kahit Monama. 30“Id boggoy ku 
mandad diyon to langun no 
monnanap no mgo doorakkoo 
woy mgo moollimot, ahad iddos 
mgo mellat, woy riyon to 
langun no mgo manuk iddos 
langun no pinomuwa woy mgo 
sabbot amoy’d kannon dan.” 
Na, idde-en kos id puungan to 
langun no mid ikahi to 
Monama. 31No nahaa iddos 
Monama su nokita rin no 
oraroy'n moppiya iddos langun 
no mgo binovallan din. Na, mid 
lihad don kos bulli woy 
nosollom don mandon. Na, 
ika-annom don no allow idda. 


iNa, nopongngo ron to id 

bovaa to Monama iddos 
langit woy iddos ingod woy 
iddos langun no mgo binovallan 
din. 2Gulari to ikopittu ron no 
allow, id soro ron iddos 
Monama to langun no 
pinuungan din su nopongnga 
rin don man iddos langun no id 
puungan din daom to annom 
no allow. 83Na, id mahaa to 
Monama iddos ikopittun allow 
woy id po-uhis din inin allow 
atag kandin, su id soro ron 
man sikandin taddot kodbovaa 
rin, de-en mid imolloy sikandin 
ka-ay no allow. 


Si Adan Woy Si Eva 

4Na, iling ka-ay kos 
ituwan taddot kodbovaa to 
langit woy ingod. Diyon to id 
bovallan to Monama nod 
LONGAGGON iddos langit woy 
ingod, 5waa pa sabbot woy 
pinomuwa no id tuvu ka-ay’t 
livuta, su waa pa man | 
po-urana to Monama nod 
LONGAGGON woy waa pa man 
minuvu nod pokopuung to 
livuta. 6Piru ahad waa uran, 
duwon dad sobsob no pomon 
diyon to daom to livuta nod 
mokopo-ommos to livuta. 

7Na, id bovallan to 
Monama nod LONGAGGON iddos 
minuvu pomon to livuta. Mid 
irupan din iddos irung to 
minuvu to songnga rin nod 
pokovoggoy to umuu. Na, iddos 
minuvu duwon don ko-ontayan. 
8Mid bovaa iddos Monama nod 
LONGAGGON tod pomuwannan 
diyon to Eden, iddos ingod no 
lomig diyon to id tollak, no id 
po-ubpa rin dutun iddos 
minuvu no id bovallan din. 
9Na, id potuvu to Monama nod 
LONGAGGON iddos langun no 
mgo nokod-osso-osson 
moppiyon kayu no od bovunga 
to moppiyon bunga nod 
kannon. Na, dutun to 
tongannan to pinomuwannan 
diyot Eden, duwon oruwon 

kayu. Iddos sokkad no kayu id 
ngoranan to kayu’t ko-ontayan 
su iddos bunga rin od 
pokosuppay to umuu kod 
kannon. Iddos sokkad mandad 
no kayu id ngoranan to kayu’t 
koovottan ko ondan kos 
moppiya woy morat, su iddos 
bunga rin od pokovoggoy to 
sinorollan to moppiya woy 
morat. 

10Pomon diyon to Eden, id 
aus kos sokkad no oweg amoy’d 
ko-omossan iddos 
pinomuwannan. Na, pomon 
diyon iddos oweg nova-ad 
mandon to oppat. 11Iddos 
unnon oweg id ngoranan to 
Pison, no iddon oweg id 
lekkolekko riyon to langut 
livuta to Havila. 12Na, diyon to 
Havila, duwon lumbus no 
buawan woy duwon mandad 
mgo mammut no dita pomot 
kayu woy mgo mahaa no batun 
mosellow. 18Iddos iko-oruwon 
oweg id ngoranan to Gihon, no 
inin oweg id lekkolekko riyon 
to langut livuta to Kus. H4Tigris 
kos ngaran to iko-otollun oweg 
no id aus diyon to livuta to 
Asiria no lomig tid tollak. No 
iddos iko-oppat no oweg id 
ngoranan to Euprates. 

15Na, id po-ubpa to 
Monama nod LONGAGGON iddos 
minuvu riyon to 


pinomuwannan diyot Eden 
amoy sikandin kos od puung 
woy'd tuhanuu tadda. 16Na, id 
ikohiyan din iddos minuvu, 
kahi rin to. “Od pokoka-an ka 
to ahad ondan no bunga to 
kayu ka-ay't pinomuwannan, 
17piru yo ru kanna ikos bunga 
to kayu to koovottan ko ondan 
kos moppiya woy morat, su od 
patoy ka en otin od pokoka-an 
ka ruwon.” 

18Na, mid ikahi iddos 
Monama nod LONGAGGON, kahi 
rin to, “Konna moppiya nod 
oubpa kos minuvu no sokkad 
din da, od boggayan ku 
sikandin to ongngad no duma 
rin nod pokotavang kandin.” 

19Na, id livuung to 
Monama riyot ki Adan, iddos 
langun to nokod-osso-osson 
mgo monnanap no binovallan 
din pomon to livuta, woy iddos 
langun to nokod-osso-osson 
mgo manuk, amoy’d ngoranan 
ni Adan idda langun. Na, ahad 
ondan kos id ngaran din ipat 
sokkad kandan, idda ron en kos 
kandin no ngaran. 20No id 
ngoranan don ni Adan iddos 
langun no mgo monnanap woy 
iddos mgo manuk, piru waa 
nokokita si Adan to ongngad 
no loppong din nod pokotavang 
kandin. 

21Na, mid potinuhon to 
Monama nod LONGAGGON si 
Adan. Laggun to no-urom-urom 
sikandin, id angoy kos Monama 
nod LONGAGGON to sokkad no 
gusuk ni Adan woy id po-uliyan 
din mandad iddos sapu rin no 
no-ongayan to gusuk. 22Na, 
iddos gusuk ni Adan, mid bauy 
rin no ba-ay. Na, nopongnga 
idda, id poporani rin iddos 
ba-ay riyot ki Adan. 23Mid 
ikahi si Adan to, 
“Ini rad en kos iling 
koddi, su ikos tullan 
din pomon en to 
tullan ku 
woy ikos sapu rin 
pomon en to sapu ku. 
“Ba-ay” kos ngaran din, 
su id angoy man 
sikandin pomon 
diyon to mama.” 
24Na, :dde-en kos unayan no 
iddos ipat sokkad no mama od 
suwoy taddot kandin no amoy 
woy inoy ko od osawa ron 
sikandin, su amoy 
mokodsokkad don iddos 
toosawa to ko-ubpa ran. 
26Na, iddos mama woy 
iddos ba-ay iddon timpu, 
paanan waa sabpong to mgo 
lawa ran, piru waa ran man 
no-ilow. 


Mid Tempaa Iddos Minuvu To 
Suhut Monama 


3 INa, iddon timpu iddos 
uwod oraroy’n mopandoy 
to langun no mgo monnanap 
no binovallan to Monama nod 
LONGAGGON. Na, mid ikahi 
iddos uwod diyon to ba-ay, kahi 
rin to, “Bonnaa ve-en no mid 
ikahi iddos Monama no konna 
kow’d pokoka-an to ahad 
ondan no bunga to mgo kayu 
ka-ay’n pinomuwannan?” 

2Mid ikahi iddos ba-ay to, 
“Te! Od pokoka-an koy man to 
langun no mgo bunga to mgo 
kayu ka-ay no pinomuwannan, 
3piru id baaha ra konami to 
Monama nod ka-an taddot 
bunga to kayu no ruwon to 
tongannan to pinomuwannan, 
su od patoy koy kun, ahad od 
somaddan doy ra,” kahi tat 
ba-ay. 

4Piru mid ikahi mandon 
iddos uwod diyon to ba-ay, kahi 
rin to, “Konna kow en od 
patoy. 5Id oseng idda to 
Monama koniyu, su nosorollan 
din man no otin od pokoka-an 
kowd to bunga ruwon no kayu, 
duwon don sinorollan dow, na, 
od poko-iling kowd to Monama 

no mokosaddoo to moppiya woy 
morat,” kahit uwod. 

6Na, ungkay su nokita to 
ba-ay no iddos bunga to kayu 
no moka-ayyam-ayyam en to 
mata, no riyot poomdom din 
moppiya man nod kannon idda, 
woy'd pokovoggoy mandad ini 
to kotuwiggan din, de-en mid 
pupu sikandin taddot bunga to 
kayu, no mid ka-an don 
sikandin. Nopongnga idda id 
boggayan din mandad to 
dumon bunga iddos sawa rin. 
Na, mid ka-an mandad iddos 
mama. 7Na, iddo ron en 
nopongnga mid ka-an 
sikandan, nopokes don kos mgo 


poomdom dan. No duwon don 
sinorollan dan no waa vos 
sabpong to mgo lawa ran. 
De-en id angoy ran to 
momoowwag no mgo do-un to 
kayu woy id bovallan dan idda 
no sabpong to mgo lawa ran. 

8Na, to mapun don woy id 
kokaamag, norinog dan iddos 
Monama nod LONGAGGON no id 
ipanow riyon to 
pinomuwannan, no id ollos don 
sikandan diyon to kookoyuwon. 
9Piru id umow to Monama nod 
LONGAGGON iddos mama no 
kahi rin to, “Adan, ingkon ka 
man?” 

10Na, mid tavak iddos 
mama, kahi rin to, “Norinog ku 
iddos kodpodtungpodtung du 
riyot pinomuwannan; 
novaakkan a, de-en id oollos a 
su waa man sabpong to lawa 
ku.” 

11Na, mid intud iddos 
Monama nod LONGAGGON 
diyon to ki Adan to, “Ondoy 
kid ponudtuu kikow no waa 
sabpong to lawa ru? Ambo 
man, id ka-an ka ayu to bunga 
to kayu no id baaha ku kikow?” 

12Na, mid tavak iddos 
mama no kahi rin to, “Iddos 
ba-ay no id boggoy ru koddi kos 
id poka-an to bunga to kayu, 
de-en mid ka-an a mandad.” 

13Na, mid intud mandad 
iddos Monama nod LONGAGGON 
diyon tc ba-ay, “Ambo man to 
id puungan du ini?” 

Kahit ba-ay to, “Id okalan 
a me-en to uwod, idde-en mid 
ka-an a.” 

14Na, mid ikahi iddos 
Monama nod LONGAGGON 
diyon to uwod, kahi rin to, 

“Su pomon ka-ay’t 
morat nid puungan 
du, 
sikkow re-en kos od 

lu-uran ku riyon to 

langun no mgo 

monnanap. 


Ini en kos id lu-ud ku 
kikow, 
no pomon ko-ungkay, 
od dullug kad woy’d 
pokoka-an ka to 
boubbuk to livuta 


taman tod patoy ka. 
150d podbunggotton ku 


sikkow woy kos ba-ay, 
od podbunggotton ku 
mandad iddos mgo 
koubbaran du woy 
iddos kandin no mgo 
koubbaran. 

Na, od tuktukon du kos 
keddong to lubbad 
din piru iddos lubbad 
din od lubpot 
mandad tat uu ru.” 

16Na, mid ikahi mandon 
iddos Monama riyot ba-ay, kahi 
rin to, 

“Od timulan ku kos 
kosupittan diyot 
kodmovoddos du, 
woy mosakit diyon to 
kodpongaallan du. 

Piru ahad iling tadda, 
inaayun dad nod 
ingowollon du kos 
sawa ru, 

woy sikandin kod 
baahad kikow.” 

17Na, mid ikahi mandad 
dos Monama riyot ki Adan, 
kahi rin to, 


“Su id pomakoy ru man 
kos sawa ru no id 
ka-an ka to bunga to 
kayu no id baaha ku 
kikow tod ka-an, 

od lu-uran ku kos 
livuta pomon to id 
puungan du. 

Ayas ka pe-en od 
oiluggat to kodbasuk 
to livuta idda pa od 
pokoka-an ka taman 


tod patoy ka. 
18Od tuvu en diyot livuta 


iddos duhiyon no 
mgo sabbot woy mgo 
kayu, | 

nod kogahan ka pe-en 
od ka-an to 
pinomuwa riyot 


puaason. 
190d oiluggat ka pa 
woy'd potaddu ka to 

ating du riyon to 

kodpuung to kamot 

du amoy'd ko-uyag 

ka, taman tod uli ka 

riyot livuta no id 

pomonnan du. 

Su id bovallan ka 
pomon diyot livuta, 
de-en od uli rad kos 

lawa ru riyot livuta.” 

20Na, mid ngoranan ni 
Adan to Eva iddos sawa rin, su 
sikandin en kos inoy nid 
pomonnan to langun no mgo 
minuvu. 

21Na, mid bovallan to 
Monama nod LONGAGGON iddos 
minuvu woy iddos sawa rin to 
mgo ogget no pomon to kindaa 
to monnanap amoy’d umpakan 
din sikandan. 

Mid Pa-awa To Monama Si 
Adan Woy Si Eva Pomon Diyot 
Eden 


22Na, kahi to Monama 
nod LONGAGGON to, 
“Ko-ungkay iddos minuvu 
noko-iling don keta no duwon 
don sinorollan dan ko ondan 
kos moppiya woy morat. Na, 
konna ron od kopakoy nod 
pokoka-an sikandan taddot 
bunga to kayu to ko-ontayan, 
amoy konnod ko-uyag 
sikandin to waad tomanon.” 
23Na, de-en id pa-awa to 
Monama onsi Adan pomon 
diyon to pinomuwannan to 
Eden, no id popuung don 
sikandin to livuta no id 
pomonnan din. 


24Na, gulari to noka-awa 
ron onsi Adan, id potamong to 
Monama nod LONGAGGON iddos 
mgo doorakkoon ponolihan no 
kerubin diyot lomig tid tollak 
to Eden. Mid poruma mandad 
kandan iddos sokkad no 
polihuma nod loglog woy’d 
poko-isau ahad ingkon diyon, 


amoy waad mokoporani to 


kayu to ko-ontayan nod 
pokosuppay to umuu. 


Si Kain Woy Si Abel 


4 1Mid loyukan ni Adan si 
Eva no id movoddos don 
sikandin. Na, id anak don 
sikandin to anak no mama. No 
kahi ni Eva to, “Noka-anak a 
to mama, su id tovangan a to 
od LONGAGGON, de-en Kain kos 
ngaran din.” 2Na, mid anak pa 
mandon sikandin to osson anak 
no mama, no id ngoranan ki 
Abel. Gulari to id doorakkoo 
ron sikandan, si Abel kos 
tohod-ouyag to mgo oyama no 
bilibili, piru si Kain mandad, 
tohodbasuk to livuta. 
3Na, sokkad no allow 

tadda, id boggoy ni Kain iddos 
mgo bunga to pinomuwa rin 
diyot od LONGAGGON. 4Si Abel 
mandad, iddo ros mgo 
maambog no ponganoy'n nati 
to mgo bilibili rin kos id boggoy 

rin. Id imotayan din idda woy 
id buwis din diyon to Monama 
iddos oraroy’n maambu no taad 
to bilibili. No nahaa iddos od 
LONGAGGON ki Abel woy iddos 
kodbuwis din. 5Piru waa nahaa 
iddos od LONGAGGON ki Kain 
woy waa rin mandad tonggapa 
iddos id boggoy ni Kain diyot 
kandin. Na, mid langot si Kain 
woy id tammud don sikandin. 

6Na, mid ikahi iddos 
Monama ki Kain, kahi rin to, 
“Ambot od tammud ka? Konna 
ollog nod langot ka, 7su otin 
motallong kos id puungan du, 
moppiya mandad nanoy kos 
ginawa ru. Otin konna ka od 
puung to motallong, od 
ooyanan du mandad iddos saa 
no imman to monnanap to 
puaas nod dubma kikow, no 
de-en od toluwon du idda.” 

8Na, sokkad no allow, mid 
ikahi si Kain diyon to ari rin 
to, “Abel, undiyon ki to 
kamot,” kahi rin. Na, tahad to 
riyon dan don to kamot, id 
imotayan don moho ni Kain 
iddos ari rin. 

9Tahadtahad, mid intud 
iddos od LONGAGGON ki Kain, 
kahi rin to, “Kain, ingkon mak 
ari ru no si Abel?” 

Na, kahi ni Kain to, 
“Tovo! Ambo, siyak kos 
tohodtamong to ari ku?” 


10Na, mid ikahi ron 
mandon iddos od LONGAGGON 
to, “Ambot id puungan du 
idda? Su saa man iddos 
nopuungan du no id imotayan 
du kos ari ru. Pominog ka man, 
pomon diyon to livuta iddos 
longossa to ari ru no timbang 
umuu rin id bovuyu nod 
suliyan ku iddos id imatoy 
kandin. 11Na, ko-ungkay,” kahi 
tod LONGAGGON, “od lu-uran 
kud sikkow no konna kad od 
pokopuung diyon to livuta, su 
id inoyyuhan kad ka-ay’t livuta 
pomon tid imotayan du iddos 

